Safet (Nihad Krupić)/III
<s>“Dad, dad, wake up, you lazy boy!!!”</s>

<s>Moja Esma!</s><s>Njen glas me budi.</s><s>Otvaram oči.</s><s>Esma me je čvrsto stezala oko vrata.</s><s>Kosa joj je potpuno prekrila moje lice.</s><s>Ljubi me i plače, a mene sve više steže u grudima.</s><s>Nemoćan da bilo šta kažem, prepuštam joj se poput djeteta.</s>

<s>Kad se pridiže, vidjeh da nije sama.</s><s>U uglu je stajala starija kćerka Alma.</s><s>Gledala je prizor bez želje da ga prekine.</s>

<s>Uvijek me je boljela Almina rezerviranost prema meni.</s><s>Godinama sam joj se pokušavao približiti.</s><s>Nije išlo.</s><s>Alma je bila daleka i strana.</s><s>Često sam pomišljao da je Alma iznutra ja, dok je to Esma izvana.</s><s>Alma je moje prvo dijete sa Beki.</s><s>Bio sam mlad i radio po čitav dan.</s><s>Nisam imao dovoljno vremena za nju.</s><s>Poslije joj sam se želio približiti.</s><s>Nisam uspio.</s><s>Brzo je rasla.</s><s>Bila je odličan student.</s><s>Poslije univerziteta dobila odličan posao u Los Angeles i postala uspješna poslovna žena.</s><s>Udala se za Talijana.</s><s>Dobila dvoje djece i posjećivala nas najviše dvaput godišnje.</s>

<s>“Alma, došla si?!”, radosno rekoh na našem jeziku.</s>

<s>Alma nije govorila bosanski, ali je razumjevala.</s><s>Klimnu, priđe i ovlaš me poljubi.</s><s>Pružio sam ruku da je dohvatim.</s>

<s>Prihvati je i pogleda me u oči.</s>

<s>Gledao sam i ja u Almine oči.</s>

<s>Ona, ništa osim imena koje sam joj dao, nije imala moje.</s>

<s>Pustih joj ruku i okrenuh glavu prema prozoru.</s><s>Osjetio sam da je došlo vrijeme rastanka, konačnog olakšanja za sviju.</s>

<s>Jučer je Beki otišla.</s><s>Danas će i Alma.</s><s>Ostaje još samo Esma.</s><s>Do kada?</s><s>Ne znam i nikad neću saznati.</s>

<s>Esma sjede pokraj mene na krevet, uhvati me za bradu i okrenu sebi:</s>

<s>“Hej, dad, no tužan, ja voliti tebe, stalno, ti si moj dad, Alma doći da isto kaže, Alma, hajde, dad čeka!”</s>

<s>Pogledah u Almu.</s><s>Bila je divna.</s><s>Kao njena majka nekad.</s><s>Mislio sam da ću sa ljepotom Beki zaboraviti sve iza sebe, potisnuti Esmu iz sjećanja i podići familiju koja će biti moja u svakom smislu.</s><s>Ništa od toga.</s><s>Esmu nikad nisam zaboravio, ali ni vidio više.</s><s>Naše zaruke su bile samo lažno svjetlo pustog svjetionika u magli.</s><s>Nije dočekala moj povratak u Bosansku Gradišku.</s><s>Udala se godinu po mom odlasku i ostavila me pet godina bez želje da se upoznam sa bilo kojom drugom djevojkom.</s><s>Onda se pojavila Beki, pa se rodila Alma i, sedam godina nakon nje, Esma.</s>

<s>“Oče, došla sam da vidim kako si i da ti kažem koliko te volim”, reče Alma na odličnom bosanskom.</s><s>Suze su mi navrle.</s><s>Nisam imao snage ništa upitati.</s>

<s>Šutjeli smo dok Esma iz torbe nije izvadila papir na kome je pisalo ime Vladine institucije iz Bosne koja se bavila brigom o šehidskoj djeci.</s><s>Iz ladice izvadih čekovnu knjižicu, napisa ček, potpisah i pružih Esmi.</s><s>Ona kaza da će Zikrija večeras doći kod nje i poslati bosanskoj ambasadi u Washingtonu, a odatle će ga poslati u Sarajevo.</s>

<s>Esma je imala lijep apartaman u centru Vankuvera.</s><s>Radila je u «Real Estate buissnes», prodajući kuće i poslovne prostore.</s><s>Bila je veoma samostalna, slobodnog duha, jaka i puna avanturizma, koji ju je vodio do najudaljenijih dijelova svijeta.</s><s>Bila je neustrašiva i u slobodno vrijeme se bavila padobranstvom i opasnim skokovima na glavu sa najviših tornjeva i mostova po svijeta, vezana za stopala elastičnim štrikovima, koji je zaustave desetak metara prije površine.</s><s>Gledao sam videosnimke njenih skokova i dah mi je stajao od ludosti kojoj se izlagala.</s><s>Ali, Esmi nisam zamjerao.</s><s>Takav život je činio sretnom i iako se približila već tridesetim nije imala ozbiljnije veze.</s><s>Često mi je u šali govorila da će se udati za Bosanca koji će imati hrabrosti da, vezan s njom skoči, sa kualalumpurskog tornja.</s><s>Smijali smo se tome.</s><s>Govorio sam joj da Bosanci više vole biti čvrsto na zemlji i da neće lahko naći partnera za taj poduhvat.</s>

<s>Alma ustade govoreći da želi otići do majke, presvući se, odmoriti od puta, pa će mi sve tri večeras ponovo u posjetu.</s><s>Toga jutra je doletjela iz Los Angelesa i Esma jê, sa vankuverskog aerodroma, dovezla do mene.</s><s>Zagrlile su me, poljubile i u dobrom raspoloženju napustile bolesničku sobu.</s>

<s>Bilo mi je prijatno i toplo.</s><s>Čak sam osjetio da mi srce užurbano kuca.</s><s>Pritisnuo sam ga rukom i brojao otkucaje.</s><s>Učini mi se da sam potpuno zdrav i da mogu potrčati.</s>

<s>Pridigoh se, spustih noge na pod, potražih papuče, gurajući stalak na kojem su stajale dvije plastične vrećice infuzije povezane sa iglom u venama moje desne ruke.</s><s>Osjetih papir pod nogoma.</s><s>Bio je to ček koji je Esma nehotično ispustila.</s><s>Otvorih ladicu i, uz ostale lične dokumente, uredno stavi ček u novčanik.</s>

<s>Otkopčah infuziju, dođoh do prozora, raširenih ruku obgrlih siluetu koja se nazirala u odsjaju prozorskog stakla i, dok su mi suze navirale, glasno zapjevah:</s>

<s>«Evo srcu mom radosti,
Evo želje njegove,
Za kojom sam davno čezn'o,
Evo sad je kraj mene.</s>

<s>Ne plačite, oči čarne,
Sinoć ste je gledale,
Ne vehnite, medne usne,
Sinoć ste je ljubile.</s>

<s>Kako može duša tvoja
Jednog časa bez mene,
Kad ne može srce moje
Jednog časa bez tebe?»</s>

<s>Safet (Nihad Krupić)</s>

